钦定古今图书集成/明伦汇编/官常典/第540卷 > 朱永
## 钦定古今图书集成/明伦汇编/官常典/第540卷 > 朱永

按《明外史朱谦传》：“谦子永，字景昌，既嗣爵，分领宣威
营。天顺四年，宣大告警，帅京军巡边。七年，统三千营，
寻兼神机营。宪宗立，改督团营，领三千如故。成化二
年，荆襄盗刘通作乱，永与尚书白圭讨之，进师南漳，
击斩九百有奇。会疾，留南漳，而圭率大军破贼，永往
会，道遇馀贼，俘斩数百人。其秋，复进讨石龙、冯喜，皆”
授首。论功，进爵为侯。毛里孩犯边，命佩将军印，率都
督刘聚、鲍政统京军二万御之。会遣使朝贡，乃班师。
阿罗出寇延绥，复拜将军，偕都御史王越、都督刘玉、
刘聚往讨，击败之苏家寨。敌万骑分五道至，战于开
荒铺。敌少却，乘势驰之，皆弃辎重走。至牛家寨，敌见
都指挥吴瓒兵少，围之。指挥马仪、李镐、滕瑾至，复力
战。聚及都指挥范瑾、神英又分据南山夹击。敌大败。
阿罗出中流矢遁。先后俘斩百馀人，获马千馀，还所
掠畜产七十有奇，甲仗器物称是。时斩获虽无多，然
诸将咸力战追敌，边人以为数十年未有也。论功，世
袭侯爵。敌虽少挫，犹据河套。明年正月，永等乃条上
战守二策。敌复以万馀骑分掠怀远诸堡，永等分兵
为五，设伏败之。追至山口及《滉忽》都河，敌复败，而越
及游击蔡瑄别破他部。捷闻，玺书奖劳。永等再请班
师，皆不许。敌复以二万馀骑入掠，击退之。岁将尽，乃
召永还，留越总制三边。十四年加太子太保。明年冬，
拜靖卤将军。东伐，以中官汪直监督军务。还，进爵保
国公。又明年正月，延绥告警，命永为将军，越提督军
务，直仍监督越绐，永率大军由南路赴榆林而已。与
直选轻骑出孤店关，俘敌于威宁海子。永不见敌，道
回远，费兵食巨万，马万七千馀匹，死者五千馀。比至
榆林三日，即敕班师。于是越以文臣得封伯，直荫锡
逾等，而永无功赏，不行。久之，进太子太傅。十七年二
月复偕直、越出师大同，御亦思马，获首功百二十，遂
赐袭世公。十九年秋，小王子大入边，宣、大告急。越与
直已得罪。以永为镇朔大将军，中官蔡新监其军，督
诸将周玉、李玙等击败之。还，仍督团营。或投匿名书
言“永图不轨。”永乞解兵柄，不许。其冬，手敕加太傅、太
子太师。弘治四年监修《太庙》成，进太师。永长身伟貌，
有威重，治军严肃，所至多奏功。前后八佩将军印，内
总十二团营兼掌都督府，列侯勋名无与比。九年卒。
追封宣平王，谥武毅。子晖嗣。